**5-M: EL ABRAZO DE LOS PUEBLOS (L’ABRAÇADA DELS POBLES)**

**Per la defensa de la humanitat, de les persones migrants i del seu lliure moviment i acollida a Europa i contra el neofeixisme.**

En aquests moments a Europa, de manera accelerada, guanyen terreny les forces d’extrema dreta i neofeixistes entre importants sectors de la població, llençant onades d’odi sobre les persones migrants i refugiades, a les quals culpen dels mals de la nostra societat, de la desocupació, de la baixada de salaris, de la crisi social i econòmica, de l’augment de la delinqüència i del masclisme.

I en conseqüència, aquestes forces extremistes, juntament amb aquelles que des de sectors de centre esquerra i de dretes assoleixen alguns dels seus postulats, incrementen les injustes polítiques migratòries ja existents, com les expulsions massives, el tancament de fronteres, i llencen a la mort a desenes de milers de migrants a les aigües del Mediterrani, als deserts d’Àfrica i a d’altres indrets sense nom, negant a aquestes persones els drets humans bàsics, la vida i el dret a migrar.

**Davant d’aquesta situació manifestem:**

**1.** Els responsables d’aquesta crisis, producte del desenvolupament d’estratègies neoliberals, són les elits que governen Europa i no les persones migrants i refugiades. Les polítiques d’aquestes elits generen atur i precarietat, la supressió de serveis públics essencials i retallades socials; fan servir com a cap de turc a la immigració i fomenten sentiments xenòfobs i la guerra entre pobles, per guanyar vots i evadir responsabilitats d’aquells que ens governen.

La presència de les persones migrants i refugiades a Europa és, tot i això, positiva. Enriqueix les nostres societats, les nostres maneres de viure i les nostres actituds enfront les altres; reforça el desenvolupament de la convivència entre “diferents”, i impulsa processos de solidaritat i de recerca de la igualtat.

*És per això que denunciem la manipulació i la falsedat del discurs que vol culpar la migració de la crisi social i econòmica a Europa i amaga la responsabilitat de les elits europees en aquesta crisi.*

**2.** La UE, els governs europeus i les grans empreses transnacionals són responsables de l’èxode migratori: milions de persones fugen de les guerres sostingudes amb les armes fabricades a Europa, i de la misèria provocada per les polítiques comercials neocolonialistes, per la desestructuració social derivada d’aquestes polítiques, pel saqueig dels recursos miners i energètics, per l’acaparament de les terres que desplaça a centenars de milers de persones i per la destrucció ambiental responsable del canvi climàtic.

I són, tanmateix, responsables de les conseqüències d’aquest èxode, de les morts, empresonaments, esclavituds i tracte inhumà de milers de persones en el llarg viatge a Europa, i de la violència que en aquests s’hi exerceix contra menors, persones LGTBI i dones, moltes de les quals se les empeny a les xarxes de tracta.

La violació dels Drets Humans de les persones refugiades i migrants és, tanmateix, una constant també quan es troben a Europa: aquí pateixen violència, discriminació i explotació, especialment agreujades en les dones migrants.

*Per això exigim:*

* *El compliment estricte de la declaració universal dels Drets humans, que totes les persones migrants puguin moure’s lliurement i que gaudeixin dels mateixos drets que la resta d’aquells qui habiten a Europa.*
* *El cessament de l’externalització de les fronteres, de la fabricació i la venta d’armament europees, del saqueig de recursos i de l’acaparament de terres, així com un canvi substancial en les polítiques econòmiques i comercials actuals.*
* *Polítiques migratòries acords amb es drets humans, el cessament de les expulsions i l’establiment de vies de pas segures per a aquelles persones que volen o es veuen obligades a migrar dels seus països.*

**3.** A Europa la solidaritat amb les persones refugiades i migrants, expressada per persones europees i per xarxes de migrants, està sent criminalitzada tant pels governs autoritaris i extremistes, com pels governs conservadors i de centre esquerra.

Salvar vides, solidaritzar-se i recolzar a les persones a les quals se les ha arrabassat tot, acollir-les, conviure amb elles, defensar-les legalment i ajudar-les a trobar una nova oportunitat en una nova terra, s’ha convertit en delicte.

* *Per això plantegem que és hora, no només de posar fre a aquesta criminalització, sinó també de recolzar – en les esferes locals, nacionals, estatals i internacionals corresponents – a aquestes persones i organitzacions, i enaltir els valors que defensen.*

**4.** El rebuig, les deportacions i la creixent persecució violenta de migrants i refugiades, liderada per les forces d’extrema dreta i neofeixistes a Europa com un element central de les seves estratègies polítiques, tenen com a objectius, en primer lloc, acabar amb la vida social i política que lluita per establir una societat d’iguals en drets i llibertats, regida pels valors i pràctiques de dignitat, respecte, solidaritat, inclusió i democràcia, en definitiva, valors d’humanitat.

En segon lloc, aquestes estratègies pretenen construir una societat autoritària i patriarcal basada en l’odi i en l’exclusió de les persones vulnerables, empobrides, excloses, diferents, migrants.

Enfrontar-se a aquestes polítiques institucionals racistes de l’exclusió i el rebuig és avui una actitud clau per fer front i frenar la implantació a Europa de la manera de viure antihumana que, davant del fracàs de l’Europa social, les retallades de drets i la crisi de la democràcia, proposen les forces extremistes de dretes, neofeixistes i aquells qui les secunden.

* *Per això ens comprometem a rebutjar les polítiques d’odi i discriminació com a norma de convivència, i a defensar els valors d’humanitat i solidaritat com a manera de viure a Europa.*

I mentre aquestes polítiques d’odi i exclusió no siguin arrossegades de les nostres societats, mentre no s’eliminin les causes de les migracions i s’hagi assolit l’objectiu de tots els drets per a totes les persones – perquè els drets que no són per a totes, són privilegis - ,

* *ens comprometem a recordar que totes les persones sempre hem sigut migrants: els nostres grans, les nostres mares i pares van patir – i potser les nostres filles, fills i descendents pateixin – el dolor i la misèria de les migracions, l’exili i la desigualtat.*
* *I per tot això ens comprometem a manifestar una solidaritat activa amb les persones que ara pateixen aquesta situació i a considerar-les una part integral de les nostres societats.*